정조 1년
丁酉八月十七日卯時。上詣肅章門親鞫。入侍時。行都承旨洪國榮。左承旨李亨逵。右承旨李義翊。左副承旨鄭民始。右副承旨徐有防。假注書李兢淵李宗燮。事變假注書張至顯。記事官徐龍輔金勉柱。以次侍立。上具戎服。自小次乘輿。詣肅章門殿座。領議政金尙喆。左議政鄭存謙。右議政徐命善。判義禁鄭弘淳。同義禁嚴璹李命植徐浩修。大司憲趙㻐。大司諫吳載紹。司諫李謙彬。持平洪樂恒。獻納洪周萬。正言金翊休尹得孚。問事郞廳李在學李儒慶洪明浩尹尙東朴祐源趙時偉金履正柳誼沈豐之安聖彬。刑房都事趙寬鎭任希游。文書色都事趙廷鉉李始喆。以次進伏訖。尙喆存謙命善曰。達夜勞動之餘。今又殿座。聖體不瑕有損節乎。上曰。一樣矣。㻐載紹謙彬周萬樂恒翊休得孚曰。臣等見識昏暗。言議拙劣。本不合於淸朝耳目之任。而適値親臨訊囚之時。沐浴義重。他不暇顧。冒沒出肅。而新入生疎。隨事憒憒之狀。臣等亦自知之矣。會遂本來妖惡。與其兄澤遂。一而二。二而一。澤遂發捕之後。宜卽請捕。而臣等未及仰請。至被儒臣慨然之斥。臣等溺職之失。於是益著。而坐次稍遠。未卽聞知。至於經宿。今始引避。所失尤大。請命遞斥臣等之職。上曰。勿辭。亦勿退待。出擧條上曰。罪人李澤遂上之。尙喆曰。能賊之潛謀推戴時。澤遂與弘燮同席同謀之狀。盡露於相吉之招。以此問之。宜矣。上曰。然矣。以此發問目問之。可也。澤遂納招云云。見事變日記尙喆曰。澤遂所恃者。渠之外家。而今麟賊旣敗之後。窮無所歸。敢生怨國之心。潛與能賊。同謀罔測之狀。明若觀火。而如是抵賴不服者。誠極巧惡矣。上曰。罪人拿來後。當面質。澤遂姑爲下幕。尙喆等曰。罪人趙嵎不可不趁卽鉤問矣。上曰。何忍親問。卿等相議。發問目問之。可也。仍入小次。亨逵進前曰。罪人趙嵎。今方上之。而不可平問取招。故大臣以爲請刑矣。上曰。依。亨逵進伏曰。嵎旣施一次之刑。而終不直招。故大臣又爲請刑矣。上曰。姑勿加刑。卽爲下幕。上殿座。上曰。罪人具翼遠上之。上曰。昨日以相吉之招觀之。能賊之潛謀凶逆時。以翼遠擬之於閫任。則其所同謀之狀。推此可知。而且能賊之謫去時。渠旣往別。則其同往諸人。萬無不知之理。加刑取招。可也。翼遠納招云云。見事變日記上曰。從當更問。翼遠姑爲下幕。上入小次。上曰。左副承旨入侍。民始進伏。上曰。國來之應坐諸人及弘燮之應坐諸人。皆已逮囚乎。知入。賤臣承命出來。以未及逮捕之意仰奏。上曰。從速擧行事。更爲分付。而判義禁入侍。賤臣承命出來。與判義禁鄭弘淳偕入進伏。上曰。弘燮之弟。亦自禁府發捕乎。弘淳曰。當自本府發捕。而弘燮之養家。只有庶弟。生家有同生弟云。何以擧行乎。上曰。弘燮之同生弟發捕。可也。上曰。宣傳官二員。持信箭。馳往興仁門及崇禮門。姑爲留門至酉時更閉事。分付。可也。上殿座。上曰。罪人洪履海上之。讀諭問目。尙喆曰。能賊之與澤遂弘燮輩。綢繆謀逆。至發癸亥之說。而履海與其四寸信海。同席參謀之狀。畢露於相吉之招。則今無更問之端。直捧結案。宜矣。上曰。然矣。嚴刑取服。可也。履海納招云云。見事變日記命善曰。履海屢度嚴訊之下。少不動搖。至於閉目不言。其凶獰狠毒之狀。有浮於信海矣。存謙曰。觀其不動不言之狀。此必欲杖斃而然也。今若一向加刑。則承款前徑斃可慮矣。上曰。履海姑爲下幕。各別救療。可也。兵曹判書金鍾秀曰。作門外。疏儒來到云矣。上曰。分付作門疏儒。使之入來。疏頭兪漢絅奉疏進前。有防讀奏。上命書批答。上曰。罪人洪信海上之。捧結案。可也。上入小次。亨逵進伏曰。信海連加嚴刑。抵死不服。徑斃可慮矣。上曰。信海姑爲下幕。上殿座。上曰。信海終不遲晩乎。尙喆曰。信海兄弟。限死抵賴。俱極凶獰。必是厲氣所鍾矣。渠輩之窮凶逆節。昭不可掩。故自知發明之不得。皆以不言爲主。如此凶惡之物。實是古今之所未有也。上曰。環衛軍兵禁軍武藝別監挾輦軍。前排羅卒。使之依前療飢事。分付兵曹及三軍門。上曰。罪人閔秉燮上之。讀諭問目。秉燮納招云云。見事變日記上曰。秉燮年纔十六。爲人蒙騃。其兄弘燮之凶謀毒計。似不詳知。何足更問。卽爲特放。而以予所以思其祖白放之意。亦爲詳諭。可也。上曰。罪人李會遂上之。上曰。罪人問目。何以書之乎。尙喆曰。澤遂之受學於能賊。卽通朝之所共知也。渠兄之事。渠必知之。而且怨國之心。何間於渠兄乎。澤遂三月間同謀於啓能之狀。已露於相吉之供。而澤遂之終始發明者。尤極巧惡。以此反覆鉤問。似好矣。上曰。然矣。以此發問目問之。可也。會遂納招云云。見事變日記上曰。會遂當有更問之道。姑爲下幕。㻐載紹謙彬在學樂恒周萬儒慶明浩翊休得孚尙東祐源曰。罪人禶。名出於推戴。罪關宗社。有不容一刻容貸於覆載之間。而昨旣嚴囚。迄無處分。逆根未芟。禍機將迫。臣等思之及此。不覺心寒膽慄。尙今遲延。其可曰國有法乎。臣等謂禶。卽刻嚴鞫。依律處斷。宜矣。上曰。此何言也。出擧條尙喆曰。臣等所請者。宗社之大計也。殿下之靳允者。恩愛之少節也。逆禶之名。旣入推戴。則雖欲曲保。勢無奈何。殿下豈可以私恩而廢公法乎。上曰。予不忍聞矣。渠豈知推戴之爲何事乎。卿等其止之。存謙曰。爲人臣子。罪逆如禶者。謂渠不知而不置之法。則國有三尺。將焉用哉。況且公法私恩。輕重較然。殿下之尙靳一兪。臣等竊不勝慨然之至矣。尙喆曰。俄者臺啓。雖以嚴鞫爲請。而罪惡已著。豈有更問之端乎。無論渠之知與不知。亦豈有生之道乎。國榮曰。雖以國朝事言之。仁城君。以王室至親。爲逆徒之推戴。則惟我仁廟朝割恩斷義。處分嚴正。況逆禶之罪犯。有浮於仁城者乎。命善曰。禶之拿囚。今已經宿矣。人心轉益危懼。禍機將至不測。萬一有能範輩逆徒。復爲推戴之謀。則殿下將置國家於何地也。今番諸逆。不過枝葉。而究其根柢。則乃逆禶也。豈有治其枝葉而舍其根柢乎。伏願亟降兪音焉。上曰。卿等豈忍發此言乎。㻐載紹等曰。臣等旣忝三司之列。屢陳沬血之請。而未承兪音。則不敢退去矣。尙喆曰。逆禶若有一毫可生之道。則臣豈不欲仰體聖意。而此則無可奈何矣。臣當率百官庭請矣。上曰。卿等其止之。以安予心。兵曹判書金鍾秀曰。雖以宮城扈衛事言之。軍民惶懼。內外危疑。一復一日。此何景象。顧今國勢岌嶪。變機急迫。誠不知何樣禍機。伏在何地。則殿下何不念及於此乎。上曰。伊日扈衛。亦非予本意也。卽速撤罷。可也。尙喆等曰。方今亂逆層生。窩窟未破。此時扈衛。尤何可遽然撤罷乎。上曰。罪人申光復上之。上曰。光復。本以啓能之切姻。往別謫行之狀。畢露於諸賊之招。其同往諸人。指名取招。可也。光復納招云云。見事變日記上曰。光復姑爲下幕。民始曰。玉堂方有陳疏者。而見阻於作門。不得入來云矣。上曰。分付作門。使之入來。可也。修撰林蓍喆奉疏親呈。㻐載紹曰。今番玉堂之疏。三人聯名。而及其親呈命下之後。只一人入來。其在事體。誠極未安。臣等謂副校理鄭宇淳。副修撰尹行修。罷職。宜矣。上曰。似未及聞知之致。不允。出擧條上命書庭請批答。上曰。罪人趙貞喆上之。上曰。趙榮順之年前一疏。雖似可觀。而先大王之朝。合辭依啓之後。諂附厚謙。以爲死中求生之計。其陳疏之節。亦已壞了。而此則於渠。猶屬細故。至於某年復出之說。肆發於秋曹公座之中。大抵己丑以後。浮言喧藉。甚至於夜禁稍嚴。則必曰予之故也。酒禁稍申。則亦曰予之故也。都下之民。安知其眞僞乎。今番諸逆。莫不由於浮言之眩惑人心。而浮言之本。卽榮順是已。渠之徒黨。常懷怨國之心。故至有釀成今番之逆變。思之及此。尤極駭憤矣。尙喆等曰。榮順始以無所嚴畏之心。肆發罔測之言。終爲煽動浮言之資。至有今日之變。究厥罪狀。萬戮猶輕。而陰誅先加。顯戮未施。尤不勝痛惋矣。上曰。貞喆與逆徒往復之狀。旣出於逆招。則渠焉敢發明乎。不待嚴訊。使之一一直招。可也。貞喆納招云云。見事變日記上曰。貞喆之身。固不足惜。而思其祖忠翼公。不忍加刑。則渠何敢抵賴乎。從當更問。姑爲下幕。存謙曰。臣等之不爲賓啓。而直爲庭請者。實出於事在急迫。不容少緩之意也。逆禶之不可一刻容貸之狀。殿下亦已俯燭矣。惟願速賜處斷。無少持疑焉。上曰。予不欲聞矣。㻐載紹等進前。上曰。三司承批之前。何爲進前乎。㻐等曰。臣等不可以常例爲之矣。尙喆曰。臺臣得體矣。當此危疑急迫之時。亦何可膠守常例乎。㻐等曰。臣等俄陳沬血之懇。未承一字之批。此實臣等誠意淺薄。不忠不誠之罪。而今日之請。不得準則不知止者。誠以禍根未除。國勢岌嶪故也。殿下何不念宗社之重。而洩神人之憤乎。臣等有死而已。決不與此賊。共戴一天矣。伏願亟降兪音。快正王法焉。上曰。卿等其止之。以安予心。存謙曰。殿下每以安予心爲敎。而宗社安然後。聖躬安矣。尤不可一刻延拖矣。上曰。誠不忍聞矣。何以則爲好耶。命善曰。雖百爾思之。實無好道理。不過一字而已矣。弘淳曰。爲人臣子。名入推戴。此實宗社之罪人。而國人之共誅者。則非殿下誅之。則宗社誅之也。非殿下殺之。卽國人殺之也。殿下有何持疑之端乎。上曰。益不忍聞矣。尙喆等曰。臣等豈不知聖意之出於不忍。而此則斷恩之外。無他道矣。臣等泣血而請之。殿下流涕而從之。則古聖人處變之道。不外於是矣。上曰。卿等何其迫予乎。其止之。上曰。罪人之未經一問者。幾何乎。尙喆曰。聞禶之幼時。受學於內官李受采云。禶之情節。受采必無不知之理。受采爲先嚴問。宜矣。上曰。予何忍親問。卿等相議問之。可也。仍入小次。亨逵進伏曰。受采旣施一次之刑。終不直招。故大臣又爲請刑矣。上曰。受采下幕。上殿座。宣傳官具純進前。稟禁軍陣訓鍊都監禁衛營御營廳懸燈。上曰。知道。上曰。罪人李澤遂上之。上曰。澤遂今年三月間。往見啓能之狀。屢發於諸囚之招。渠雖欲發明。得乎。以此問之。可也。在學曰。澤遂一向發明矣。上曰。極其巧惡矣。尙喆曰。澤遂昨旣發明。無異走阪之勢。故專以抵賴爲主。而此則萬不成說矣。三月間。渠若不往啓能家。則諸囚之供。何若是如出一口乎。上曰。澤遂姑爲移置。罪人李萬赫上之。上曰。萬赫居在新村。且爲啓能。傳喝於澤遂者。則澤遂之往啓能家月日。必皆知之。以此反覆盤問。可也。萬赫納招云云。見事變日記上曰。明當更問。罪人竝下府。㻐載紹曰。鄭得夢旣出於罪人澤遂之招。揆以獄體。不可置之。請令王府拿鞫嚴問。上曰。依啓。出擧條上乘輿入藥房小次。諸臣以次退出。